作者：利登
词牌/韵律：绿头鸭・多丽

paragraphs: 晚春天。
柳丝初透晴烟。
黯离怀、绿房深处，艳游曾记当年。
衬龙绡、亭亭玉树，步鸯褥、窄窄金莲。
烧蜜调蜂，翦花挑蝶，香云微湿绿弯鬟。
嬉游困，倚郎私语，还爱抚郎肩。
共携手，海棠院左，翡翠帘边。
恨无情、锦笼鹦鹉，等闲轻语花前。
昔相怜、关山咫尺，今相望、咫尺关山。
是妾心阑，是郎意懒，是郎无分妾无缘。
都休问、金枝云里，何日跨金鸾。
深盟在，香囊暗解，终值双鸳。